1,300 จุด ยังเหนียว
ดัชนีตลาดหลักทรัพย์ฯ ที่แนวรับ 1,300 จุด ค่อนข้างเหนียวเลยล่ะ
2 ก.ย. 2563

ลูบคมตลาดทุน : ธนะชัย ณ นคร
ดัชนีตลาดหลักทรัพย์ฯ ที่แนวรับ 1,300 จุด ค่อนข้างเหนียวเลยล่ะ
อย่างวันก่อนหน้านี้ที่มีข่าว “ปรีดี ดาวฉาย” ยื่นหนังสือลาออกจาก รมว.คลัง
ดัชนีลงมาเคลื่อนไหวอยู่บริเวณ 1,300 จุด (+) เล็กน้อย
แต่จนแล้วจนรอดก็ไม่หลุด
เพราะมีแรงทยอยซื้อกลับเข้ามาต่อเนื่อง โดยเฉพาะจากฝั่งกองทุนที่กำลังต่อสู้กับแรงขายต่างชาติ
ส่วนวานนี้นั้น นักวิเคราะห์คาดการณ์กันว่า มีโอกาสที่ดัชนีจะหลุด 1,300 จุด (อีกครั้ง) เพราะกังวลเรื่องคนที่จะมานั่งในตำแหน่ง รมว.คลัง
ทว่า ก็ยังไม่หลุดอีกนั่นแหละ
ดัชนีลงไปที่จุดต่ำสุด (ของวัน) 1,301.78 (-3.79 จุด)
ก่อนที่จะมีแรงซื้อกลับ (อีกแล้ว) พร้อมกับดันดัชนีขึ้นมาอยู่ในแดนบวกได้
เปิดตลาดมาภาคบ่าย ดัชนีตลาดหลักทรัพย์ฯ  เริ่มร่วงลงอีกครั้ง และทำท่าเหมือนว่ารอบนี้น่าจะหลุดแน่ ๆ
แต่ก็ไม่หลุด เพราะมีข่าวออกมาจากคณะกรรมการศูนย์บริหารสถานการณ์เศรษฐกิจจากผลกระทบการระบาดของโรคติดเชื้อไวรัสโคโรนา 2019 (ศบศ.) แถลงมาตรการกระตุ้นเศรษฐกิจใหม่ ด้วยเม็ดเงินกว่า 6.8 หมื่นล้านบาท
มาตรการที่ว่านี้คล้ายกับโครงการ “ชิม ช้อป ใช้”
โดยจะได้สิทธิรับเงิน 3,000 บาทต่อคน และคาดว่าจะเริ่มในเดือน ต.ค.นี้
ขณะเดียวกัน ยังมีการเพิ่มสิทธิประโยชน์ในโครงการ “เราเที่ยวด้วยกัน” มีมาตรการส่งเสริมการจ้างงาน รวมทั้งยังรอมาตรการกระตุ้นเศรษฐกิจอื่น ๆ เข้ามาเพิ่มเติมด้วย
หลังจากมีข่าวออกมา
ดัชนีดีดกลับทันที
และสามารถกลับมาปิดในแดนบวก หรือบวกขึ้นมาได้ 10.31 จุด ปิด 1,315.88 จุด อยู่ระดับแนวต้านพอดี
เช่นเดียวกับมูลค่าการซื้อขายที่กระโดดขึ้นมาแบบพรวดกว่า 43,682 ล้านบาท
ภากร ปีตธวัชชัย กรรมการและผู้จัดการ ตลาดหลักทรัพย์ฯ บอกว่า จริง ๆ แล้ว ประเด็นเรื่องของ รมว.คลังลาออก ไม่ได้ส่งผลต่อตลาดหุ้นมากนัก
สาเหตุเพราะตลาดหุ้นไทยจะอิงกับปัจจัยต่างประเทศเป็นหลัก
เช่น นโยบายทางเศรษฐกิจ หรือภาวะตลาดโลก
ส่วนปัจจัยในประเทศ สนใจการอัดฉีดเม็ดเงินเข้าระบบ มาตรการภาครัฐ การลงทุน และที่ผ่านมารัฐบาลก็ทำอยู่ โดยไม่ได้อิงนโยบายจากคลังแต่เพียงด้านเดียว
แม้ดัชนีระดับ 1,300 จุด ยังเป็นแนวรับที่แข็ง
แต่หากดูมูลค่าการซื้อขายที่เป็น “ซื้อสุทธิ” ของทั้งนักลงทุนสถาบัน บัญชีโบรกฯ และรายย่อย เหมือนะจะแผ่ว ๆ ลงไป
ไม่แน่ใจว่าเป็นเพราะจะมีวันหยุดยาว (4 วัน) หรือเปล่า
ทำให้นักลงทุนเข้าหุ้นแบบยั้ง ๆ มือซักหน่อย
หลายคนคงไม่ค่อยอยากจะ “ห่อของ” (หุ้น) กลับบ้าน เพราะไม่แน่ใจว่า ในต่างประเทศจะมีปัจจัยลบเข้ามาช่วงนั้นหรือไม่
หากเป็นไปตามคาดการณ์แบบนี้
ก็ไม่ค่อยน่าเป็นห่วง โดยในสัปดาห์หน้า มูลค่าการซื้อขายน่าจะกลับมาคึกคักอีกครั้ง
แต่หากมูลค่าซื้อขาย มันเกิดการแผ่ว เพราะเงินหมดหน้าตัก หรือใกล้จะหมดหน้าตัก ขณะที่นักลงทุนต่างชาติยังคงเทขายหุ้นกันอย่างสนุกสนาน
ก็อาจต้องกลับมาลุ้นกันอีกว่า จะรับแรงขายจากต่างชาติได้อีกแค่ไหน
ผ่านมาจนถึงตอนนี้ ยังไม่มีนักวิเคราะห์ หรือคนที่ติดตามการลงทุนในตลาดหุ้นของต่างชาติ ออกมาบอกได้ว่า พวกเขาจะหยุดขาย หรือเริ่ม “ซื้อกลับ” ตอนไหน
ว่ากันว่าทุนของต่างชาตินั้น น่าจะต่ำกว่าดัชนี 1,000 จุด
นั่นหมายความว่า ต่างชาติขายออกมาได้ทุกราคา
ประกอบกับค่าเงินบาทยิ่งแข็ง
ยิ่งกระตุ้นให้ต่างชาติเทขายหุ้นออกมาหนักขึ้น
สู้กันต่อไป เพื่อแนวรับ 1,300 จุด